Magister J. de Ponte, officialis curie Senonensis, omnibus presentes litteras inspecturis, in Domino salutem. Universitati vestre notum fieri volumus quod Andreas de Evriaco, Milo, Johannes et Willelmus, fratres, pro eo quod Freessendis, mater eorum, a fratribus domus de Populino recepta est in conversam, decimam de Evriaco et medietatem prati quod ibidem habebant, eidem domui contulerunt; quam dicti fratres a canonicis altaris Sancti-Petri Senonensis de duodecim libris parisiensis monete redemerunt. Dictus etiam Andreas pasturam suam de Minteio, et censivam quam de ipso dicta domus tenebat, Elisabeth, uxore sua, de cujus parte hec tenebat, laudante et concedente, salvo suo censu donavit. Erlebaudus, insuper, miles, frater predictorum Andree, M. J. et Willelmi, de cujus feodo supradicta decima est, donationem ab eis factam laudavit et concessit, et eidem domui, fide prestita, inde garantiam se ferre promisit. Ad hujus itaque rei memoriam presentem paginam fecimus annotari et sigilli Senonensis curie munimine roborari. Actum, anno Gracie Mº CCº Vº, mense junio.